১৯০৫ সালে জাপান ও রাশিয়ার যুদ্ধ শেষ হওয়ার পর থেকে সমগ্র কোরিয়া ছিল জাপানের আশ্রিত রাজ্য। ১৯৪৫ ইংরেজীতে দ্বিতীয় মহাযুদ্ধে জাপানের শোচনীয় পরাজয়ের পর, জাপানের আত্মসমর্পণের সুবিধার্থে সমান্তরাল ভাবে কোরিয়াকে উত্তর ও দক্ষিণ কোরিয়া হিসাবে ভাগ করা হয়। রাশিয়ার দখলে যায় উত্তর কোরিয়া এবং যুক্তরাষ্ট্রের দখলে দক্ষিণ কোরিয়া। উভয় কোরিয়ার জনগণের ইচ্ছা সত্ত্বেও আমেরিকা এবং রাশিয়ার ইচ্ছা না থাকায় তখন কোরিয়াকে ঐক্যবদ্ধ করা সম্ভব হয় নাই। ১৯৪৭ সালে জাতিসংঘ উভয় কোরিয়ার জন্য একটি একক পার্লামেন্ট নির্বাচিত করার জন্য নির্বাচন অনুষ্ঠানের ব্যবস্থা গ্রহণ করলে রাশিয়া তাতে সমর্থন দেয় নাই। তাই জাতিসংঘ ১৯৪৮ সালে শুধু দক্ষিণ কোরিয়ায় নির্বাচন অনুষ্ঠান করে। এর তিন মাস পর রাশিয়াও তাদের প্রথা অনুযায়ী উত্তর কোরিয়ায় নির্বাচন অনুষ্ঠানের আয়োজন করে। নির্বাচনের ফলে কমিউনিষ্ট পার্টি সম্পূর্ণভাবে উত্তর কোরিয়ার নিয়ন্ত্রণ গ্রহণ করে। ১৯৪৯ সালের জানুয়ারী মাসে সোভিয়েট রাশিয়া উত্তর কোরিয়া থেকে তার সেনাবাহিনী প্রত্যাহার করে নেয় এতে দক্ষিণ কোরিয়া থেকে যুক্তরাষ্ট্রের সেনাবাহিনী প্রত্যাহারের জন্য নৈতিক চাপের সৃষ্টি হয়। কাজেই ১৯৪৯ সালের জুন মাসেই আমেরিকাও দক্ষিণ কোরিয়া থেকে তাদের সৈন্য প্রত্যাহার করে নেয়। ১৯৫০ সালের জুন মাসের ২৫ তারিখে হঠাৎ করে উত্তর কোরিয়া দক্ষিণ কোরিয়ার উপর ব্যাপক সামরিক আক্রমণ চালিয়ে দক্ষিণ কোরিয়ার ব্যাপক অংশ দখলে নিয়ে নেয়। ১৯৫০ সালের ১৫ই সেপ্টেম্বের যুক্তরাষ্ট্রের জেনারেল মেক্স আর্থারের নেতৃত্বে আমেরিকার সেনাবাহিনী উত্তর কোরিয়ার বিরুদ্ধে যুদ্ধ শুরু করে এবং অল্প সময়ের মধ্যেই উত্তর কোরিয়ার সেনাবাহিনী প্রায় পর্যুদস্ত হয়ে পড়ে।